23PES-157

EH Bildu Nafarroa talde parlamentarioko Adolfo Araiz Flamarique jaunak honako galdera hauek aurkezten dizkio Legebiltzarreko Mahaiari, izapidetu ditzan eta idatziz erantzun dakien:

Nafarroako Larrialdietarako 112 telefonoan jasotzen diren deien protokoloak bertako langile operatiboentzako jarraibideak ezartzen ditu, deiak polizia-larrialdi edo -urgentziei buruzkoak direnean.

Protokolo horretan ezartzen denez, "gaia larria bada (ikus kasuen zerrenda) AKZra pasatuko da, entzutearen edo interkomunikazioaren bidez informatuz, eta ahal den guztietan deia pasatuz".Jarraian adierazten da –Foruzaingoaren AKZrekin komunikatu ondoren– "kasuko udaltzaingoari jakinaraziko zaiola eta Foruzaingoari abisu eman zaiola". Hau da, sistema bat ezartzen da "gai larrien" kasuan (erailketak, giza hilketak, arma zuriz edo su-armaz egindako erasoak, pertsonei lesioak eragiten dizkietenak, bahiketak edo pertsonen askatasun anbulatorioaren murrizketak, indarkeriazko lapurretak edo larderiaz edo gauzetan indarra erabiliz egindakoak, hildakoen edo hilotz-hondarren aurkikuntzak, lan-istripu larriak, bonba-mehatxuak, ordena publikoa larriki aztoratzea) hasierako komunikazioa Foruzaingoaren AKZrekin egiteko, eta ondoren kasuko udaltzaingoari gertakizunaren berri ematen zaio.

Hori dela-eta, honako galdera hauek egiten ditut, idatziz erantzun dakien:

1.- Noizbait aldatu al da aipatu protokoloaren edukia?

2.- Barne Departamentuak ba al daki Iruñeko udalerrian "gai larri" horiek gertatzen direnean protokoloa urratzen dela eta hasiera batean egoera larriaren berri udal horretako Udaltzaingoari jakinarazten zaiola eta ez Foruzaingoaren AKZri?

3.- 112aren Aretoko langileak atxikita dauden Zerbitzua kokatzen den departamentuko arduradunek inoiz eman al dute jarraibiderik gertakarien berri Iruñeko Udaltzaingoari eta, ondoren, Foru Poliziaren AKZri emateko?

4.- Zenbat aldiz aldatu da aipatutako protokoloa? Noiztik egiten da polizia-larrialdiaren berri hasiera batean nori ematen zaion alderantzikatzeko praktika hori?

Iruñean, 2023ko urriaren 26an

Foru parlamentaria: Adolfo Araiz Flamarique